[pic] | KOMISIA EURÓPSKYCH SPOLOČENSTIEV | Brusel, 29.7.2009 KOM(2009) 420 v konečnom znení 2007/0247 (COD) STANOVISKO KOMISIE podľa článku 251 ods. 2 tretieho pododseku písm. c) Zmluvy o ES k pozmeňujúcim a doplňujúcim návrhom Európskeho parlamentu k spoločnej pozícii Rady týkajúcej sa návrhu smernice Európskeho parlamentu a Rady, ktorou sa menia a dopĺňajú smernice 2002/21/ES o spoločnom regulačnom rámci pre elektronické komunikačné siete a služby, 2002/19/ES o prístupe a prepojení elektronických komunikačných sietí a príslušných zariadení a 2002/20/ES o povolení na elektronické komunikačné sieťové systémy a služby KTORÝM SA MENÍ A DOPĹŇA NÁVRH KOMISIE podľa článku 250, odsek 2 Zmluvy o ES) 2007/0247 (COD) STANOVISKO KOMISIE podľa článku 251 ods. 2 tretieho pododseku písm. c) Zmluvy o ES k pozmeňujúcim a doplňujúcim návrhom Európskeho parlamentu k spoločnej pozícii Rady týkajúcej sa návrhu smernice Európskeho parlamentu a Rady, ktorou sa menia a dopĺňajú smernice 2002/21/ES o spoločnom regulačnom rámci pre elektronické komunikačné siete a služby, 2002/19/ES o prístupe a prepojení elektronických komunikačných sietí a príslušných zariadení a 2002/20/ES o povolení na elektronické komunikačné sieťové systémy a služby 1. SÚVISLOSTI Postup Komisia 13. novembra 2007 prijala svoj návrh na smernicu KOM(2007) 697 – 2007/0247 (COD) („smernica o lepšej regulácii“) a 16. novembra 2007 ho predložila Európskemu parlamentu a Rade na schválenie v rámci postupu spolurozhodovania podľa článku 251 Zmluvy o ES. Hospodársky a sociálny výbor predložil svoje stanovisko 29. mája 2008. Výbor regiónov prijal svoje stanovisko 19. júna 2008. Komisia 6. novembra 2008 v súlade s článkom 250 Zmluvy o ES prijala svoj zmenený a doplnený návrh[1], do ktorého boli plne alebo čiastočne zapracované mnohé pozmeňujúce a doplňujúce návrhy, ktoré odhlasoval Európsky parlament v prvom čítaní 24. septembra 2008. Rada 16. februára 2009 prijala v súlade s článkom 251 Zmluvy o ES spoločnú pozíciu k tomuto návrhu[2]. Komisia prijala svoje oznámenie k spoločnej pozícii Rady 17. februára 2009[3]. Európsky parlament prijal svoju pozíciu v druhom čítaní 6. mája 2009. 2. CIEľ NÁVRHU KOMISIE Cieľom návrhov Komisie je upraviť regulačný rámec pre elektronické komunikácie, pokiaľ ide o rámcovú smernicu[4], smernicu o povolení[5] a prístupovú smernicu[6], zvýšiť ich účinnosť, znížiť počet administratívnych zdrojov potrebných na vykonávanie hospodárskej regulácie a zjednodušiť a zefektívniť prístup k rádiovým frekvenciám. 3. PRIPOMIENKY KOMISIE 3.1. Všeobecné Európsky parlament prijal na svojom plenárnom zasadaní 6. mája 2009 niekoľko pozmeňujúcich a doplňujúcich návrhov k spoločnej pozícii Rady prerokovaných s Radou s cieľom zabezpečiť prijatie v druhom čítaní. Tieto pozmeňujúce a doplňujúce návrhy sa týkajú najmä: - pokiaľ ide o spektrum: zavedenia väčšej flexibility prostredníctvom neutrality služieb a technológií, aj keď s radom výnimiek; možnosti uložiť v obmedzených prípadoch exkluzivitu služieb; prijatia viacročných programov o spektrálnej politike Európskym parlamentom a Radou na návrh Komisie s pomocou Skupiny pre politiku rádiového spektra; právomoci harmonizovať pásma, pre ktoré sa práva majú stať obchodovateľnými, a výnimku z požiadavky iniciovať nové pridelenie práv v prípade, že dôjde k preskúmaniu obmedzení na jestvujúce práva; - posilnenia nezávislosti vnútroštátnych regulačných orgánov zodpovedných za ex ante reguláciu trhu a riešenie sporov; - ďalšieho objasnenia požiadaviek vzťahujúcich sa na odvolania voči rozhodnutiam vnútroštátnych regulačných orgánov; - ustanovenia, na základe ktorého by Komisia mohla, v úzkej spolupráci s BEREC, vydávať odporúčania s ohľadom na zrušenie a/alebo zmenu a doplnenie konceptov opatrení, ktoré oznámili vnútroštátne regulačné orgány v súvislosti s uložením, zmenou a doplnením alebo zrušením ex ante povinností na prevádzkovateľov; - zabezpečenia, aby vnútroštátne regulačné orgány prijali opatrenia na podporu záujmov občanov prostredníctvom ochrany základných práv a slobôd koncových užívateľov; - právomoci Komisie prijímať ďalšie harmonizačné opatrenia v podobe odporúčaní alebo záväzných rozhodnutí tam, kde pretrvávajú odchýlky pri implementácii nápravných opatrení; - posilňovania právomocí vnútroštátnych orgánov súvisiacich s ukladaním povinností zdieľať zariadenia alebo aktíva súvisiace so sieťami elektronickej komunikácie; - objasnenia zásad a cieľov, ktoré majú dodržiavať vnútroštátne regulačné orgány, s osobitným dôrazom na zachovávanie stimulov pre investície do novej sieťovej infraštruktúry pri súčasnom chránení hospodárskej súťaže; - aktualizácie a modernizácie ustanovení s cieľom zlepšiť technologickú neutralitu samotného rámca; - nových ustanovení, v ktorých by sa pre vnútroštátne regulačné orgány ustanovovali podmienky a postup pre ukladanie oddeľovania funkcií. Komisia akceptuje pozmeňujúce a doplňujúce návrhy Európskeho parlamentu, o ktorých sa domnieva, že sú v súlade s celkovým účelom a všeobecnou charakteristikou návrhu. Pokiaľ ide o pozmeňujúci a doplňujúci návrh 138, Komisia ho akceptovala vo svojom zmenenom a doplnenom návrhu po prvom čítaní v Európskom parlamente, avšak ako vyvážené riešenie následne podporila kompromisné znenie Európskeho parlamentu / Rady. Komisia by preto mohla tento pozmeňujúci a doplňujúci návrh akceptovať, avšak vynaloží maximálne úsilie, aby v tejto veci pomohla medzi spoluzákonodarcami dosiahnuť kompromis. 3.2. Zmenený a doplnený návrh Podľa článku 250 ods. 2 Zmluvy o ES Komisia mení a dopĺňa svoj návrh v súlade s pozmeňujúcimi a doplňujúcim návrhmi, ktoré odhlasoval Európsky parlament na svojom plenárnom zasadnutí 6. mája 2009. [1] KOM(2008) 724 v konečnom znení. [2] Ú. v. EÚ C 103E, 5.5.2009, s. 1. [3] KOM(2009) 78 v konečnom znení. [4] Smernica Európskeho parlamentu a Rady 2002/21/ES zo 7. marca 2002 o spoločnom regulačnom rámci pre elektronické komunikačné siete a služby (Ú. v. ES L 108, 24.4.2002). [5] Smernica Európskeho parlamentu a Rady 2002/20/ES zo 7. marca 2002 o povolení na elektronické komunikačné sieťové systémy a služby (Ú. v. ES L 108, 24.4.2002). [6] Smernica Európskeho parlamentu a Rady 2002/19/ES zo 7. marca 2002 o prístupe a prepojení elektronických komunikačných sietí a príslušných zariadení (Ú. v. ES L 108, 24.4.2002).